ขายเบี้ยคุ้มครอง นักท่องเที่ยวแพ
คปภ.คลอดกรมธรรม์ประกันภัยอุบัติเหตุคุ้มครองผู้โดยสารแพ เพิ่มความคุ้มครองแก่นักท่องเที่ยวทางน้ำ
13 พ.ค. 2560

โพสต์ทูเดย์ - คปภ.คลอดกรมธรรม์ประกันภัยอุบัติเหตุคุ้มครองผู้โดยสารแพ เพิ่มความคุ้มครองแก่นักท่องเที่ยวทางน้ำนายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ได้ให้ความเห็นชอบกรมธรรม์ประกันภัยอุบัติเหตุพร้อมอัตราเบี้ยประกันภัยสำหรับผู้โดยสารแพ เพื่อตอบสนองความต้องการของผู้ประกอบการแพและนักท่องเที่ยวให้ได้รับความคุ้มครองอุบัติเหตุจากการใช้แพ ทั้งนี้ นักท่องเที่ยวจะได้รับความคุ้มครองในขณะที่อยู่บนหรือในแพรวมทั้งผู้ที่กำลังขึ้นหรือลงแพ ยกเว้นผู้ควบคุมแพ ในกรณีเสียชีวิต การสูญเสียมือ เท้า หรือสายตา หรือทุพพลภาพถาวรสิ้นเชิง 1 แสนบาท/คน และค่ารักษาพยาบาลหากเกิดการบาดเจ็บจากอุบัติเหตุแต่ละครั้งไม่เกิน 1.5 หมื่นบาท/คน มีค่าเบี้ยประกันภัยอยู่ในช่วงระหว่าง 100-150 บาท/คน แต่หากต้องการซื้อความคุ้มครองให้รวมถึงผู้ควบคุมแพก็สามารถซื้อเพิ่มได้“แม้กรมธรรม์นี้จะเป็นภาคสมัครใจ เนื่องจากกรมเจ้าท่าไม่ได้บังคับให้ผู้ประกอบการแพต้องทำประกันภัย แต่อยากให้ผู้ประกอบการตระหนักถึงความสำคัญของการทำประกันภัย และใช้ประโยชน์จากกรมธรรม์ดังกล่าวเป็นเครื่องมือบริหารความเสี่ยงที่อาจเกิดขึ้น เพื่อเป็นการบรรเทาภาระความเสียหายทางการเงินแก่ผู้ประกอบการแพโดยสาร รวมทั้งสร้างความเชื่อมั่นให้กับนักท่องเที่ยว หรือประชาชนที่ได้รับอุบัติเหตุจากการใช้แพให้ได้รับการชดใช้ค่าสินไหมทดแทน และยังช่วยสร้างภาพลักษณ์ที่ดีในสายตานักท่องเที่ยวต่างชาติอีกด้วย” นายสุทธิพล กล่าว